2015 m. Eurostatas valstybėms narėms toliau teikė papildomus PDP ir valdžios sektoriaus finansų statistikos sąskaitų rengimo taisyklių paaiškinimus. Šiais aiškinamaisiais dokumentais, įskaitant 2015 m. kovo 17 d. paskelbtą The statistical recording of EU budgetary contributions, following an amendment to the Own Resources Regulation ir metodines gaires The impact of energy performance contracts on government accounts, papildomos bendros 2010 m. ESS taisyklės. Eurostatas gaires leidžia pasikonsultavęs su valstybėmis narėmis.

2.2.6.Derėjimas su pagrindžiančiomis valdžios sektoriaus sąskaitomis

Reglamente (EB) Nr. 479/2009 nustatyti pranešimo terminai (balandžio 1 d. ir spalio 1 d.) buvo numatyti siekiant užtikrinti derėjimą su pagrindžiančiomis metinėmis ir ketvirtinėmis valdžios sektoriaus sąskaitomis, kaip pateikiama Eurostatui įvairiose ESS pranešimų lentelėse. Eurostatas sistemingai tikrina pranešimų pagal PDP derėjimą su pagrindžiančiomis valdžios sektoriaus sąskaitomis. Pavyzdžiui, visos valdžios sektoriaus išlaidos ir pajamos turėtų derėti su pateiktais deficito duomenimis. Tačiau valdžios sektoriaus ketvirtinių finansinių sąskaitų atveju nustatyta, kad euro zonos šalys laikinuosius duomenis turi pateikti prieš PDP terminą t+85 dienų intervalu.

EDP duomenys paprastai dera su 2010 m. ESS pateiktomis valdžios sektoriaus sąskaitomis, nors tam tikrą susirūpinimą kelia finansinio turto ir įsipareigojimų balansai (likučiai) ir valdžios sektoriaus ketvirtinės finansinės sąskaitos. Neatitikimų nustatyta Bulgarijos, Čekijos, Danijos, Airijos, Graikijos, Prancūzijos, Liuksemburgo ir Slovakijos duomenyse.

Jau kelerius metus yra didelių Graikijos duomenų, susijusių su grynaisiais finansiniais sandoriais, skirtumų. Todėl Eurostatas atšaukė paskelbtą 27 ESS lentelę ir pataisė Graikijos duomenis, naudotus suvestiniams euro zonos ir ES 28 rodikliams.

Valstybių narių PDP duomenys apie perteklių ar deficitą visiškai dera su metiniais duomenimis apie valdžios sektoriaus išlaidas ir pajamas (2 ESS lentelė).

Nustatytas visiškas visų valstybių narių, išskyrus Daniją, 2011–2014 m. duomenų apie valdžios sektoriaus ketvirtines nefinansines sąskaitas (25 ESS lentelė) nuoseklumas.

Visų valstybių narių duomenys apie metinę skolą ir ketvirtinę valdžios sektoriaus skolą (28 ESS lentelė) irgi visiškai atitinka.

2.3.Skelbimas

2.3.1.Pagrindinių duomenų ir išsamių duomenų teikimo lentelių skelbimas

Reglamento (EB) Nr. 479/2009 14 straipsnio 1 dalyje nurodyta: „Per tris savaites po to, kai suėjo <…> duomenų pateikimo terminai <…>, Komisija (Eurostatas) pateikia faktinius duomenis apie valdžios sektoriaus deficitą ir skolą, kad būtų taikomas Protokolas dėl perviršinio deficito procedūros. Duomenys perduodami juos paskelbiant viešai.“

Eurostatas duomenis apie valdžios sektoriaus deficitą ir skolą savo svetainėje paskelbė 2015 m. balandžio 21 d. ir spalio 21 d. kartu su visomis duomenų lentelėmis, kurias pateikė valstybės narės. Nuo 2012 m. vasario mėn. apytiksliai t+115 dienų intervalu Eurostatas reguliariai skelbia pranešimą spaudai dėl valdžios sektoriaus skolos pagal Mastrichto kriterijus ketvirtinių duomenų. Nuo 2014 m. vasario mėn. Eurostatas taip pat skelbia pranešimą spaudai, skirtą ketvirtiniam valdžios sektoriaus deficitui.

Pagal Reglamentą (EB) Nr. 479/2009 valstybės narės turi skelbti faktinius deficito ir skolos duomenis. Visos valstybės narės skelbia deficito ir skolos skaičius nacionaliniu lygmeniu. Dauguma valstybių narių pranešė Eurostatui, kad jos skelbia visas PDP lenteles. Šešios valstybės narės (Bulgarija, Italija, Liuksemburgas, Malta, Lenkija ir Slovakija) skelbia tik kai kurias duomenų lenteles, o viena valstybė narė (Prancūzija) nacionaliniu lygmeniu PDP lentelių neskelbia.

2.3.2.Išlygos dėl duomenų kokybės

2015 m. spalio mėn.

Austrija. Eurostatas pareiškė išlygą dėl Austrijos pateiktų duomenų kokybės, atsižvelgdamas į tai, kad nepakankamai laikytasi išlaidų ir pajamų įtraukimo į kaupiamąją apskaitą taisyklių, nustatytų 2010 m. ESS, visų pirma centrinės valdžios (Bund) biudžeto lygmeniu. Šiuo metu daug sandorių į nacionalines sąskaitas įrašomi grynųjų pinigų pagrindu. Dėl tokios padėties kyla netikrumas dėl duomenų kokybės ir pavojus, kad duomenys bus peržiūrėti teikiant PDP duomenis 2016 m. balandžio mėn.

Be to, Eurostatas iš 2015 m. balandžio mėn. PDP pranešimo spaudai išbraukė išlygą dėl Bulgarijos ir Portugalijos.

2015 m. balandžio mėn.

Bulgarija. Eurostatas pareiškė išlygą dėl Bulgarijos pateiktų duomenų, susijusių su Indėlių draudimo fondo sektorių klasifikavimu ir fondo išmokėtų garantuotų indėlių banke „Corporate Commercial Bank“ poveikiu valdžios sektoriaus deficitui, kokybės.

Portugalija. Eurostatas pareiškė išlygą dėl 2014 m. valdžios sektoriaus deficito duomenų kokybės, nes kilo abejonių dėl „Novo Banco“ 2014 m. kapitalizavimo poveikio statistiniams duomenims.